### 6.      Anlægsregnskab for Kalundborg Ny Rådhus

**Åbent**

Sagsnr.: 326-2016-1394        J.nr.: 00.32.04            Dokumentnr.:
326-2016-9003

**Sagstype**

Beslutning

**Resume og sagens baggrund**

Etablering af [adresse]
rådhus er gennemført, og der fremlægges anlægsregnskab.

Anlægsregnskabet viser, at de
samlede omkostninger til byggeprojektet udgør 68,9 mio. kr. Heraf udgør
omkostninger, der følger af konkursen undervejs i byggeprocessen, 1,3 mio. kr.

**Indstillinger**

Direktøren indstiller,

1. at
anlægsregnskab for etablering af [adresse] godkendes

2. at der
gives en anlægsbevilling på 2,9 mio. kr. i 2015, finansieret ved fremrykning af
rådighedsbeløb til udvendig vedligeholdelse af kommunens ejendomme i 2016.

3. at
der gives en tillægsbevilling på 1,3 mio. kr. til omkostninger som følge af
konkursen, der finansieres af de likvide aktiver,

4. at
et eventuelt gunstigt udfald af det retlige efterspil af konkursen tilbageføres
de likvide aktiver.

**Behandling**

Økonomiudvalget,
Kommunalbestyrelsen.

**Sagsfremstilling**

I forbindelse med vedtagelse af
budget 2010 besluttede Kommunalbestyrelsen at samle administrationen på
[adresse] i Kalundborg. Samlet set er der givet bevillinger til byggeprojektet
på 64,6 mio. kr.:

· Den 21. december 2010 blev der givet anlægsbevilling på 5 mio.
kr. til rådgivningsydelser mm.

· Den 25. april 2012 blev der efter licitation givet
anlægsbevilling på 56,7 mio. kr. til nybyggeriet (dvs. blokkene B, C og D). Der
blev i samme forbindelse truffet beslutning om, at ændringerne i den
eksisterende bygning (dvs. blok A) skulle finansieres af vedligeholdelsesbudget
i 2013.

· Den 24. april 2013 blev der efterfølgende givet en
tillægsbevilling på 3 mio. kr. til dækning af konstaterede merudgifter.

Der kan nu fremlægges
anlægsregnskab, der viser, at omkostningerne ved etablering af [adresse]
rådhus udgør 68,9 mio. kr. Heraf udgør omkostningerne, der følger af konkursen,
1,3 mio. kr. Ændringerne i den eksisterende bygning er finansieret af
vedligeholdelsesbudget 2013.

Omkostninger på 2,9 mio. kr.
skyldes blandt andet udgifter til tilslutningsafgifter, intern timeafregning
samt højere udgifter til rådgivning og projektering end forudsat og estimeret.

**Økonomiske konsekvenser**

Administrationen oplyser, at 2,9 mio. kr. af rådighedsbeløb
til vedligeholdelse af kommunens ejendomme 2016 bortfalder, og der gives
anlægsbevilling i 2015 finansieret af de likvide aktiver på 1,3 mio. kr., samt
at et eventuelt gunstigt udfald af det retlige efterspil af konkursen
tilbageføres til de likvide midler. Restrådighedsbeløb til vedligeholdelse af
kommunens ejendomme i 2016 udgør herefter 7,81 mio. kr.

**Økonomiudvalgets møde den 18.
januar 2016:**

Anbefales.

Esmarelda Jespersen og Mikkel Clausen (A) og Sonny Olsen (Ø)
er imod, da de ønsker, at evt. merudgifter tages af kassen fremfor af vedligeholdelseskontoen.

**Bilag**

|  |  |
| --- | --- |
| Anlægsregnskab Kalundborg Ny Rådhus | 326-2016-7047 |